《吴姬十首》
唐代·薛能

夜锁重门昼亦监，眼波娇利瘦岩岩。

偏怜不怕傍人笑，自把春罗等舞衫。

龙麝薰多骨亦香，因经寒食好风光。

何人画得天生态，枕破施朱隔宿妆。

滴滴春霖透荔枝，笔题笺动手中垂。

天阴不得君王召，嚬著青蛾作小诗。

钿合重盛绣结深，昭阳初幸赐同心。

君知一夜恩多少，明日宣教放德音。

退红香汗湿轻纱，高卷蚊厨独卧斜。

娇泪半垂珠不破，恨君瞋折后庭花。

取次衣裳尽带珠，别添龙脑裛罗襦。

年来寄与乡中伴，杀尽春蚕税亦无。

画烛烧兰暖复迷，殿帏深密下银泥。

开门欲作侵晨散，已是明朝日向西。

楼台重叠满天云，殷殷鸣鼍世上闻。

此日杨花初似雪，女儿弦管弄参军。

冠剪黄绡帔紫罗，薄施铅粉画青娥。

因将素手夸纤巧，从此椒房宠更多。

身是三千第一名，内家丛里独分明。

芙蓉殿上中元日，水拍银台弄化生。

作者简介：薛能（817-880年），字太拙，河东汾州（山西汾阳县）人。晚唐大臣，著名诗人。会昌六年，进士及第，补盩厔县尉。仕宦显达，历任三镇从事，累迁嘉州刺史、各部郎中、同州刺史、工部尚书，先后担任感化军、武宁军和忠武军节度使。广明元年，为许州大将周岌所逐，全家遇害。癖于作诗，称赞“诗古赋纵横，令人畏后生”。著有《薛能诗集》十卷、《繁城集》一卷 。